《老将行》
明代·陈䞇

忆在羽林年少时，飞鞚惯将生马骑。自怜生忝将门子，宁比长安狂狭儿。

二石雕弓不虚发，几从大将西出师。左挟蛇矛右龙剑，斩除虏寇如蒿藜。

未数嫖姚功第一，奈何李广数偏奇。自儗勋名垂不朽，蹭蹬岂知今皓首。

丹青空复想图形，金印何时得悬肘。投老归耕南亩田，垂竿坐荫前溪柳。

萋迷草色绿盈门，冷落山光青入牖。数畦学种邵平瓜，一巾自漉渊明酒。

平生胆气壮凌云，世事于今寂不闻。桑柘斜阳荒巷里，无人识是故将军。

虎帐不谈三略法，龙泉深閟七星文。昨来闻有沙场警，诏下三边急募军。

我虽矍铄休相笑，一战犹堪策异勋。